ΓΡΑΠΤΗ ΕΡΩΤΗΣΗ P-2463/97 υποβολή: Ernesto Caccavale (UPE) προς την Επιτροπή (8 Iουλίου 1997)

Θέμα: ΦΠΑ στα ευρωπαϊκά κεφάλαια για τις ΜΜΕ

H Επιτροπή χορηγεί τη συνολική επιχορήγηση, ως χρηματοδοτικό μέσο για δράσεις τοπικής ανάπτυξης, σε ενδιάμεσους χρηματοδοτικούς οργανισμούς καθήκον των οποίων είναι να εντοπίζουν, να επιλέγουν και να ενισχύουν τους τελικούς δικαιούχους όπως είναι, για παράδειγμα, οι μικρομεσαίες επιχειρήσεις (ΜΜΕ).

Μετά από καταγγελίες προς το Διαμεσολαβητή και διαμαρτυρίες ιδιωτών προς τις υπηρεσίες της Επιτροπής και του Ευρωπαϊκού Κοινοβουλίου δημιουργείται η εντύπωση ότι η φορολογική αντιμετώπιση των κεφαλαίων που προβλέπονται από τη συνολική επιχορήγηση διαφέρει από χώρα σε χώρα και συγκεκριμένα ότι η Ιταλική Κυβέρνηση υποβάλλει την εισφορά αυτή στο ΦΠΑ.

Αυτό σημαίνει για τις ΜΜΕ απώλεια ενός τεράστιου μέρους των εισφορών που διαθέτει η Επιτροπή, οι οποίες είναι γνωστό ότι απαλλάσσονται του φόρου.

Θα μπορούσε η Επιτροπή να αναφέρει ποιές είναι ακριβώς οι διατάξεις που εμφαίνονται στις συμβάσεις με τους ενδιάμεσους χρηματοδοτικούς οργανισμούς για τις συνολικές επιχορηγήσεις στα διάφορα κράτη μέλη;

Θα μπορούσε επίσης να γνωστοποιήσει πως αντιμετωπίζονται φορολογικά οι επιχορηγήσεις αυτές σε όλα τα κράτη στα οποία έχει χρησιμοποιήσει η Επιτροπή το μέσο της συνολικής επιχορήγησης;

Θα μπορούσε ακόμα να ελέγξει μήπως το ιταλικό κράτος έχει παρανόμως επωφεληθεί εις βάρος των ΜΜΜ από την είσπραξη φόρου επί των πιστώσεων της συνολικής επιχορήγησης;

Τέλος, θα μπορούσε νά κοινοποιήσει το λεπτομερή κατάλογο των ενδιάμεσων χρηματοδοτικών οργανισμών οι οποίοι έχουν συνάψει μέχρι σήμερα συμβάσεις με την Επιτροπή για τη συνολική επιχορήγηση;

Απάντηση του κ. Monti εξ ονόματος της Επιτροπής (23 Σεπτεμβρίου 1997)

Όσον αφορά τις συνολικές επιδοτήσεις που χρηματοδοτούνται από τα διαρθρωτικά ταμεία της Κοινότητας, σημειώνεται ότι οι διατάξεις των συμβάσεων με τους ενδιάμεσους οργανισμούς είναι τυποποιημένες και, γενικά, πανομοιότυπες. Οι εν λόγω συμβατικές διατάξεις δεν μπορούν να παρεκκλίνουν των διατάξεων αναγκαστικού δικαίου που ισχύουν σε κοινοτικό και εθνικό επίπεδο.

Επίσης, η πλαισίωση της έμμεσης φορολογίας από κοινοτικές οδηγίες εξασφαλίζει ισότιμη μεταχείριση από τα κράτη μέλη των επιδοτήσεων που χορηγεί η Κοινότητα.

Το άρθρο 2 της έκτης οδηγίας ΦΠΑ (77/388/ΕΟΚ) ((ΕΕ L 145 της 13.6.1977, όπως τροποποιήθηκε τελευταία από την οδηγία 96/42/ΕΚ, ΕΕ Λ 170 της 9.7.1996. )) προβλέπει την επιβολή ΦΠΑ στις παραδόσεις αγαθών και στις παροχές υπηρεσιών. Κατά συνέπεια, δεν αφορά στην καταβολή συνολικής επιδότησης από την Επιτροπή προς κάποιο ενδιάμεσο οργανισμό και την είσπραξη των χρημάτων από τον οργανισμό. Η πράξη αυτή, άρα, δεν εμπίπτει στο πεδίο εφαρμογής του ΦΠΑ. Ομοίως, η χορήγηση επιδότησης από τον οργανισμό σε ένα δικαιούχο πρέπει να θεωρηθεί εκτός πεδίου εφαρμογής του ΦΠΑ. Αντίθετα, όταν ένας ενδιάμεσος οργανισμός, στο πλαίσιο της διαχείρισης της επιδότησης, παρέχει υπηρεσίες έναντι αμοιβής στα διαρθρωτικά ταμεία ή σε δικαιούχους επιχειρήσεις, αυτό αποτελεί πράξη η οποία σύμφωνα με τους γενικούς κανόνες υπόκειται σε ΦΠΑ.

Οιαγορές αγαθών και υπηρεσιών από τον ενδιάμεσο οργανισμό και τις δικαιούχους επιχειρήσεις οι οποίες συνδέονται με την επιδοτούμενη δραστηριότητα υπόκεινται στο ΦΠΑ. Οι γενικοί κανόνες για το ΦΠΑ εφαρμόζονται επίσης και όσον αφορά το διαίωμα έκπτωσης και ανάκτησης του σε προηγούμενο στάδιο επιβληθέντος ΦΠΑ στις αγορές τους. Στο πλαίσιο αυτό σημειώνεται ότι η Ιταλία δεν χρησιμοποιεί τη δυνατότητα που προβλέπεται στο άρθρο 19 της οδηγίας 77/388/ΕΟΚ να περιορίζει το δικαίωμα έκπτωσης για όλες τις αγορές των δικαιούχων επιχειρήσεων που χρηματοδοτούνται από επιδοτήσεις.

Ο γενικός κανόνας που αφορά την επιλεξιμότητα του ΦΠΑ στα διαρθρωτικά ταμεία έχει διευκρινιστεί λεπτομερώς στην απόφαση της Επιτροπής της 23ης Απριλίου 1997 ((ΕΕ L 146 της 5.6.1997. )) (Δελτίο αριθ. 15): « Ο ΦΠΑ, οι άλλες κατηγορίες φόρων ή επιβαρύνσεων... που μπορεί να προκύψουν από κοινοτική χρηματοδότηση συνιστούν επιλέξιμο κόστος εάν βαρύνουν πραγματικά και οριστικά τους τελικούς δικαιούχους (και ανεξάρτητα από το γεγονός ότι συμβάλλουν στην τροφοδότηση του προϋπολογισμού του κράτους μέλους) «. Αντίθετα, « ο ΦΠΑ που μπορεί να ανακτηθεί, να επιστραφεί ή να αντισταθμιστεί με οποιοδήποτε άλλο τρόπο δεν μπορεί να θεωρηθεί επιλέξιμος και, κατά συνέπεια, δεν είναι δυνατό να συγχρηματοδοτηθεί από τα διαρθρωτικά ταμεία «. Ο κανόνας αυτός εφαρμόζεται κατά τον ίδιο τρόπο σε όλα τα κράτη μέλη, συμπεριλαμβανομένης της Ιταλίας.

Οι πληροφορίες σχετικά με τις συνολικές επιδοτήσεις περιλαμβάνονται στις ετήσιες εκθέσεις δραστηριότητας των διαρθρωτικών ταμείων. Εξάλλου, κάθε απόφαση χορήγησης συνολικής επιδότησης αποτελεί αντικείμενο ανακοίνωσης στον τύπο με στοιχεία για τον ενδιάμεσο οργανισμό που έχει οριστεί.